《题昭君出塞图》
元代·张渥

黄沙漫海燕云高，燕山雪冻春不毛。胡雏生长狞如枭，毡处肉食胆气豪。

角弓羽箭花纹刀，踊跃快马腾飞猱。玄旗树日惊霜飙，云是使者来汉朝。

汉宫佳人颜色娇，蛾眉憔悴发无膏。手挥琵琶响檀槽，声声呜咽写郁陶。

穹庐不暖乡梦劳，边月长照非良宵。天寒赐著灰色貂，双壶滟滟倾蒲桃。

金门玉殿心旌摇，长安烟水空迢遥。群胡蹋歌嗾犬獒，自怜耳绝闻箫韶。

画工受赂死莫逃，笔底妍丑移分毫。掖廷旧好恩不交，在胡虽恨宠可要。

宁胡计失令胡骄，干戈万里遗腥臊。庙堂老将蜀锦袍，玉帐坐爵摩赤旄。

兜离碧眼满近郊，凤凰之穴蟠蛇蛟。北风动地吹黄茅，独留青冢狐狸号，流魂千载谁能招？

呜呼，流魂千载谁能招。

作者简介：淮南人，字叔厚，号贞期生。博学明经。累举落第，遂放意为诗章。工画，善白描人物，虽时贵亦罕能得之。